b'\n_START_ARTICLE_\nKomarno tvirtov\xc4\x97\n_START_PARAGRAPH_\nKomarno tvirtov\xc4\x97, arba Komaromo tvirtov\xc4\x97 (svk. Kom\xc3\xa1r\xc5\x88ansk\xc3\xbd pevnostn\xc3\xbd syst\xc3\xa9m, veng. Kom\xc3\xa1romi er\xc5\x91drendszer)\xc2\xa0\xe2\x80\x93 XV\xe2\x80\x93XIX a. fortifikacini\xc5\xb3 statini\xc5\xb3 sistema, i\xc5\xa1sid\xc4\x97s\xc4\x8diusi abiejuose Dunojaus krantuose: Slovakijos Komarne ir Vengrijos Komarome. Subyr\xc4\x97jus Austrijos-Vengrijos imperijai, buv\xc4\x99s vienas miestas liko padalintas pusiau ir priklauso dviem kaimynin\xc4\x97ms valstyb\xc4\x97ms. Vienos svarbiausi\xc5\xb3 Austrijoje-Vengrijoje tvirtov\xc4\x97s statyba prakti\xc5\xa1kai buvo u\xc5\xbebaigta 1870\xc2\xa0m., joje gal\xc4\x97jo tilpti 200 t\xc5\xabkst. \xc5\xbemoni\xc5\xb3 kariuomen\xc4\x97.\n_START_SECTION_\nIstorija\n_START_PARAGRAPH_\nPirmas sargybos bok\xc5\xa1tas pastatytas XIII a. Vengrijos karaliaus Belos IV laikais. XV a. vietoj senosios pilies talkinant ital\xc5\xb3 architektams i\xc5\xa1kilo kita, \xc5\xa1iuo metu \xc5\xbeinoma kaip Senoji tvirtov\xc4\x97. 1546\xe2\x80\x931592\xc2\xa0m. tvirtov\xc4\x97 sustiprinta bastionais. Imperatoriaus Leopoldo I \xc4\xafsakymu tvirtov\xc4\x97 buvo i\xc5\xa1pl\xc4\x97sta ir iki 1673\xc2\xa0m. pastatyta Naujoji tvirtov\xc4\x97. Komarno niekada nebuvo u\xc5\xbe\xc4\x97m\xc4\x99 turkai. Pasibaigus karams nuo XVIII a. Komarnas tapo klestin\xc4\x8diu Austrijos miestu, kuriam buvo suteiktos laisvo karali\xc5\xa1kojo miesto teis\xc4\x97s._NEWLINE_Tvirtov\xc4\x97je saug\xc5\xb3 prieglobst\xc4\xaf puolant Napoleono kariuomenei buvo rad\xc4\x99s imperatorius Pranci\xc5\xa1kus II. 1809\xc2\xa0m. jo \xc4\xafsakymu tvirtov\xc4\x97 i\xc5\xa1pl\xc4\x97sta pastatant dar 4 fortus skirtinguose Dunojaus krantuose. Kartu 1827\xe2\x80\x931839\xc2\xa0m. sustiprinta ir citadel\xc4\x97. 1848\xe2\x80\x931849\xc2\xa0m. revoliucijos Vengrijos karalyst\xc4\x97je metu tvirtov\xc4\x99 buvo u\xc5\xbe\xc4\x97m\xc4\x99 sukil\xc4\x97liai, jiems kapituliavus\xc2\xa0\xe2\x80\x93 austr\xc5\xb3 ir rus\xc5\xb3 kariuomen\xc4\x97s.\n_START_SECTION_\nB\xc5\xabkl\xc4\x97\n_START_PARAGRAPH_\nTvirtov\xc4\x97je daugelis objekt\xc5\xb3 yra pritaikyti turist\xc5\xb3 lankymui, kiti, pasitraukus i\xc5\xa1 j\xc5\xb3 TSRS kariuomenei, tvarkomi, pritaikomi miesto poreikiams ar dar laukia renovacijos. Tvirtov\xc4\x97s statiniuose abiejuose krantuose yra \xc4\xafsik\xc5\xabr\xc4\x99 istorijos muziejai: Mono\xc5\xa1toro forto muziejus, slovak\xc5\xb3 citadel\xc4\x97je\xc2\xa0\xe2\x80\x93 \xe2\x80\x9eRomos lapidariumas\xe2\x80\x9c, Ingmando forte\xc2\xa0\xe2\x80\x93 \xe2\x80\x9eBrigitionezi\xc5\xb3 lapidariumas\xe2\x80\x9c. \xc4\x8cilago forto lankymas yra ribojamas.'